A Törvényszék (hatodik tanács) 2013. szeptember 13‑i ítélete –
Poste Italiane kontra Bizottság
(T‑525/08. sz. ügy)
„Állami támogatások – Postai folyószámlákból származó és az olasz Államkincstárnál elhelyezett pénzeszközök kamatozása – A támogatást a közös piaccal összeegyeztethetetlennek nyilvánító és a visszatéríttetését elrendelő határozat – Az állami támogatás fogalma – Előny”
1.                     Államok által nyújtott támogatások – Támogatásnak a közös piaccal való összeegyeztethetetlenségét megállapító bizottsági határozat – A Bizottság mérlegelési jogköre – Összetett gazdasági értékelés – Bírósági felülvizsgálat – Korlátok (EK 87. cikk, (1) bekezdés; 659/1999 tanácsi rendelet) (vö. 47–49., 67., 68. pont)
2.                     Államok által nyújtott támogatások – Fogalom – Előny nyújtása a kedvezményezetteknek – A jogvita tárgyát képező művelet valamennyi releváns elemére és azok összefüggéseire tekintettel történő mérlegelés – Valamely vállalkozást az Államkincstárnál betét elhelyezésére kötelező és e betét után megállapodásban rögzített kamatláb szerinti kamatot fizető állami beavatkozás – Az állami beavatkozás által okozott következmények együttes hatásának figyelembevétele – Előny hiánya (EK 87. cikk, (1) bekezdés) (vö. 59–63., 106., 107. pont)
Tárgy
A Poste Italiane által a Pénzügyminisztériumnál [helyesen: az Államkincstárnál] vezetett folyószámlák kamatozása érdekében Olaszország által végrehajtott C 42/06 (korábbi NN 52/06) állami támogatási rendszerről szóló, 2008. július 16‑i 2009/178/EK bizottsági határozat (HL 2009. L 64., 4. o.) megsemmisítése iránti kérelem.
Rendelkező rész
1)
A Törvényszék megsemmisíti a Poste Italiane által a Pénzügyminisztériumnál [helyesen: az Államkincstárnál] vezetett folyószámlák kamatozása érdekében Olaszország által végrehajtott C 42/06 (korábbi NN 52/06) állami támogatási rendszerről szóló, 2008. július 16‑i 2009/178/EK bizottsági határozatot.
2)
A Törvényszék az Európai Bizottságot saját költségein kívül a Poste Italiane költségeinek viselésére is kötelezi.